Waarom het ŉ sebra strepe?Argieffoto (Foto: Pixabay) Wetenskaplikes het aanvanklik gedink sebras het strepe sodat hulle roofdiere kon verwar wanneer hulle in ŉ kudde staan, maar nuwe inligting het intussen aan die lig gekom. ŉ Span wetenskaplikes wat hul verslag in PLOS ONE gepubliseer het, het bevind dat die strepe eintlik bloedsuier-insekte afweer omdat hulle verwar word deur die kleure en dan sukkel om op die dier te land. Die span navorsers het gestreepte jassies vir perde aangetrek om te kyk hoeveel insekte op hulle kom land en die uitslag vergelyk met bruin, grys en swart perde (wat nie gestreepte jassies gedra het nie). Hulle het die perdevlieë op ŉ plaas in North Somerset in die Verenigde Koninkryk verfilm terwyl hulle wou jag maak op die sebras en die perde. Die insekte het die diere teen dieselfde koers aangeval, maar sodra hulle om die dier begin sirkel het, het die vlieë 25% minder op die sebras geland as op die perde. Tim Caro, hoofouteur van die verslag, het gesê wanneer die vlieë die diere genader het, “kon hulle nie behoorlik hul spoed verminder nie en het óf verby die dier gevlieg óf in die dier vasgevlieg en dan weggebons”. Martin How, mede-outeur en bioloog van die University of Bristol, het gesê dit is moontlik dat die strepe die vlieë verwar sodra hulle naby genoeg kom om dit met hul laeresolusie-oë te sien – net soos vlieëniers deur die son verblind word. “Die vlieë wat wel veilig op die sebras land, word daarna ook verjaag deur die sebra wat deurgaans sy stert bly swaai.” Sebras se streeppatrone verskil van dier tot dier en nie een lyk dieselfde nie. Lees die volledige studie hier